পঞ্চায়েত নির্বাচনের জন্য ভিনরাজ্য থেকে পুলিশ আনার কথা যদি ভাবতে পারে রাজ্য সরকার, তাহলে কেন্দ্রীয় বাহিনী কেন নয়! প্রশ্ন তুলল বিরোধীরা।
হাইকোর্টের নির্দেশ মতো শনিবার বিরোধী রাজনৈতিক দলগুলির সঙ্গে পঞ্চায়েত নির্বাচনের নিরাপত্তা নিয়ে আলোচনা করে রাজ্য নির্বাচন কমিশন। দশটি দলের সঙ্গে আলাদা আলাদা ভাবে কথা বলেন নির্বাচন কমিশনার অমরেন্দ্রকুমার সিংহ। তৃণমূলের হয়ে এদিন বৈঠকে উপস্থিত ছিলেন পার্থ চট্টোপাধ্যায় এবং সুব্রত বক্সি। আলোচনার শেষে বিরোধী দলগুলির দাবি, হাইকোর্ট বলেছে বলেই কমিশন আলোচনায় বসেছে। তাছাড়া কোনও লাভ হয়নি। কমিশনের কাছে কোনও আশাব্যাঞ্জক বার্তা পাওয়া যায়নি। 
নবান্ন সূত্রের খবর, নির্বাচনে নিরাপত্তার জন্য ভিনরাজ্য থেকে বাহিনী চাওয়ার বিষয়টি আলোচনার পর্যায়ে রয়েছে। প্রতি রাজ্য থেকে ৪-৫ কোম্পানি বাহিনী চাওয়া হতে পারে। সেই তালিকায় রয়েছে ওডিশা, তেলঙ্গানা, অন্ধ্রপ্রদেশ, পঞ্জাব এবং অসম। বিরোধীদের প্রশ্ন, সরকার যদি অন্যরাজ্য থেকে বাহিনী আনার কথা ভাবতে পারে, তাহলে কেন্দ্রীয় বাহিনীতে কেন আপত্তি! 
বৈঠকের শেষে বিজেপি নেতা জয়প্রকাশ মজুমদার বলেন, ‘‘আমরা আমাদের দাবি জানিয়েছি। মূলত কেন্দ্রীয় বাহিনী দিয়ে নির্বাচন হোক, সেটাই বলেছি। তাছাড়া প্রাক্তন কমিশনার মীরা পাণ্ডের কাজ বর্তমান কমিশনারকে মনে করিয়ে দিয়েছি।’’ একই দাবি তোলেন কংগ্রেস নেতা আখরাজুদ্দিন। তাঁর কথায়, ‘‘রাজ্য সরকার অন্য রাজ্য থেকে বাহিনী আনছে। কিন্তু কেন্দ্রীয় বাহিনী চাইতে তাদের লজ্জা লাগছে।’’ সিপিএম নেতা রবীন দেবের কথায়, ‘‘রাজ্য সরকার যে কোনও রাজ্য থেকেই পুলিশ আনতে পারে। কিন্তু তাঁরা তো সরকারের কথাতেই চলবে। লাভ কী হবে!’’ 
গুরুতর অভিযোগ তুলেছে গেরুয়া শিবির। তাদের দাবি, পঞ্চায়েত নির্বাচনে ব্যালট পেপার ছাপানোর দায়িত্ব সরকারি সংস্থার। কিন্তু এবার সেই দায়িত্ব দেওয়া হয়েছে বেসরকারি সংস্থাকে। এরপর নিরপেক্ষ ও স্বচ্ছ নির্বাচন সম্ভব নয়। এদিন কমিশনের সঙ্গে বৈঠকের শেষে জয়প্রকাশ বলেন, ‘‘জেলায় জেলায় বেসরকারি প্রিন্টার সংস্থাকে দিয়ে ব্যালট ছাপানো হচ্ছে। প্রয়োজনে আদালতে যাব।’’ 
হাইকোর্টের ভারপ্রাপ্ত প্রধান বিচারপতির ডিভিশন বেঞ্চে পঞ্চায়েতের নিরাপত্তা বিষয়ক একটি মামলার শুনানি চলছে।